Tijorat banklari kapitalining monandligiga qoʻyiladigan talablar toʻgʻrisidagi nizomga oʻzgartirish va qoʻshimchalar kiritish haqida
(resolution, 2026-01-01)

Oʻzbekiston Respublikasining “Oʻzbekiston Respublikasining Markaziy banki toʻgʻrisida”gi va “Banklar va bank faoliyati toʻgʻrisida”gi qonunlariga muvofiq Oʻzbekiston Respublikasi Markaziy banki Boshqaruvi qaror qiladi: 1. Oʻzbekiston Respublikasi Markaziy banki Boshqaruvining 2015-yil 13-iyundagi 14/3-son qarori (roʻyxat raqami 2693, 2015-yil 6-iyul) (Oʻzbekiston Respublikasi qonun hujjatlari toʻplami, 2015-y., 27-son, 360-modda) bilan tasdiqlangan Tijorat banklari kapitalining monandligiga qoʻyiladigan talablar toʻgʻrisidagi nizomga ilovaga muvofiq oʻzgartirish va qoʻshimchalar kiritilsin. 2. Mazkur qaror rasmiy eʼlon qilingan kundan eʼtiboran bir oydan keyin kuchga kiradi. 1. 17-band quyidagi tahrirda bayon etilsin: “17. Bank aktivlari tavakkalchilik darajasi boʻyicha quyidagi guruhlarga boʻlinadi: I guruh — tavakkalchilik darajasi 0 foiz; II guruh — tavakkalchilik darajasi 20 foiz; III guruh — tavakkalchilik darajasi 50 foiz; IV guruh — tavakkalchilik darajasi 100 foiz; V guruh — tavakkalchilik darajasi 150 foiz; VI guruh — tavakkalchilik darajasi 200 foiz; VII guruh — tavakkalchilik darajasi 300 foiz.”. 2. 20-bandning birinchi va ikkinchi xatboshilari quyidagi tahrirda bayon etilsin: “20. Tavakkalchilik darajasi boʻyicha I guruhga quyidagilar kiradi: bankda va uning filiallarida naqd pul koʻrinishida saqlanayotgan milliy va chet el valyutasi (jumladan, bank omborlarida yoki Oʻzbekiston Respublikasi Markaziy banki omborlarida saqlanayotgan tijorat banklariga tegishli oltin quymalar)”. 3. 21-bandning birinchi xatboshisi quyidagi tahrirda bayon etilsin: “21. Tavakkalchilik darajasi boʻyicha II guruhga quyidagilar kiradi:”. 4. 22-bandning birinchi xatboshisi quyidagi tahrirda bayon etilsin: “22. Tavakkalchilik darajasi boʻyicha III guruhga quyidagilar kiradi:”. 5. 23-bandda: birinchi va ikkinchi xatboshilar quyidagi tahrirda bayon etilsin: “23. Tavakkalchilik darajasi boʻyicha IV guruhga quyidagilar kiradi: bank tomonidan berilgan barcha kreditlar, mazkur Nizomning 20, 21, 22, 24, 241 va 242-bandlarida koʻrsatilgan kreditlar bundan mustasno;”; beshinchi xatboshi quyidagi tahrirda bayon etilsin: “dastlabki garov huquqi bankka tegishli boʻlmagan kreditlar;”. 6. 24-bandda: birinchi xatboshi quyidagi tahrirda bayon etilsin: “24. Tavakkalchilik darajasi boʻyicha V guruhga quyidagilar kiradi:”; quyidagi mazmundagi xatboshilar bilan toʻldirilsin: “aholiga avtomobil sotib olish uchun ajratilgan kreditni qaytarish muddatining qolgan qismi 1 yilgacha va yillik foiz stavkasi qayta moliyalash stavkasining 2 barobari va undan yuqori boʻlgan kreditlar; aholiga avtomobil sotib olish uchun ajratilgan kreditni qaytarish muddatining qolgan qismi 1 yildan 3 yilgacha va yillik foiz stavkasi qayta moliyalash stavkasining 1,5 barobaridan 2 barobarigacha boʻlgan kreditlar; aholiga avtomobil sotib olish uchun ajratilgan kreditni qaytarish muddatining qolgan qismi 3 yil va undan uzoq va yillik foiz stavkasi qayta moliyalash stavkasining 1,5 barobari va undan past boʻlgan kreditlar.”. 7. Quyidagi mazmundagi 241 va 242-bandlar bilan toʻldirilsin: “241. Tavakkalchilik darajasi boʻyicha VI guruhga quyidagilar kiradi: aholiga avtomobil sotib olish uchun ajratilgan kreditni qaytarish muddatining qolgan qismi 1 yildan 3 yilgacha va yillik foiz stavkasi qayta moliyalash stavkasining 2 barobari va undan yuqori boʻlgan kreditlar; aholiga avtomobil sotib olish uchun ajratilgan kreditni qaytarish muddatining qolgan qismi 3 yil va undan uzoq va yillik foiz stavkasi qayta moliyalash stavkasining 1,5 barobaridan yuqori boʻlgan kreditlar. 242. Tavakkalchilik darajasi boʻyicha VII guruhga avtomobil sotib olish uchun: yuridik shaxslarga ajratilgan kreditning garov taʼminotiga avtomobil qabul qilingan kreditlar; aholiga ajratilgan kreditning qoldigʻi sotib olingan avtomobil qiymatining 75 foizidan ortigʻini tashkil etgan kreditlar.”.